I Love You, I'm Sorry

"I Love You, I'm Sorry" (בעברית: "אֲנִי אוֹהֶבֶת אוֹתְךָ, אֲנִי מִצְטַעֶרֶת") הוא שיר של הזמרת-יוצרת האמריקאית גרייסי אברמס מתוך אלבום האולפן השני שלה, The Secret of Us, שיצא לאור בשנת 2024. חברת התקליטים אינטרסקופ רקורדס הוציאה אותו כסינגל השלישי מהאלבום ב-11 באוקטובר 2024. השיר נכתב על ידי אברמס, ארון דסנר ואודרי הוברט, והופק על ידי אברמס ודסנר. הוא הוקלט באולפן לונג פונד של דסנר ובסמילו סאונד. הקלטות נוספות התקיימו בלוס אנג'לס.

השיר נחשב לאחד השירים הבולטים ביותר מתוך The Secret of Us על ידי ה"סידני מורנינג הראלד" וה"הוט פרס", בעוד שה"רולינג סטון" ראה בשיר כאחד הטובים ביותר באותה שנה. הוא הגיע למקום ה-14 במצעד הבילבורד גלובל 200 ואף הגיע למצעדים הלאומיים של מדינות רבות. השיר זכה לתואר זהב במדינות שונות; הוא זכה לתואר פלטינה בניו זילנד ובפורטוגל, ולתואר פלטינה כפולה בקנדה. הוא היה מועמד לפרס הליריקה הטובה ביותר בטקס פרסי המוזיקה של iHeartRadio לשנת 2025.

"I Love You, I'm Sorry" הוא המשך לסינגל "I Miss You, I'm Sorry" של אברמס משנת 2020, ומספק נקודת מבט חדשה על מערכת היחסים שהוצגה לראשונה בשיר. הוברט ביים את הקליפ של השיר, העוקב אחר אברמס נהנית מרגעים נינוחים לפני שהיא מגיעה באיחור לטקס פרסים, מקבלת את פרס "אידיוט/ית השנה" ומבצעת גלישת קהל. היא ביצעה את השיר בהופעה חיה עבור Vevo, בעצרת למען המועמדת לנשיאות ארצות הברית דאז, קמלה האריס, בסיבוב ההופעות The Eras Tour של טיילור סוויפט, בסיבוב ההופעות The Secret of Us Tour, ובמהלך הופעת הבכורה שלה ב"סאטרדיי נייט לייב".

 רקע והקלטה 
גרייסי אברמס כתבה כל שיר באלבום האולפן השני שלה, The Secret of Us (שיצא לאור ב-2024), בעזרתם של אהרון דסנר ואודרי הוברט בשירים מסוימים. אברמס גם הפיקה כל שיר באלבום; שירים נבחרים הופקו גם על ידי דסנר. אברמס החלה לעבוד על האלבום בזמן שליוותה את טיילור סוויפט כמופע חימום בסיבוב ההופעות The Eras Tour.

"I Love You, I'm Sorry" הוקלט על ידי בלה בלסקו באולפן לונג פונד של דסנר בעמק ההדסון, על ידי ג'יימס מקאליסטר בלוס אנג'לס, ובסמילו סאונד בברוקלין על ידי רוב מוס. הוא עבר מיקסינג על ידי סרבן גניה בסיוע ברייס בורדון באולפני MixStar בווירג'יניה ביץ' שבמדינת וירג'יניה. רנדי מריל טיפל במאסטרינג של השיר בסטרלינג סאונד באדג'ווטר, ניו ג'רזי. השיר נכתב והופק על ידי אברמס ודסנר, בעוד הוברט שימשה ככותבת שותפה.

 הוצאה לאור והופעות חיות 
"I Love You, I'm Sorry" הוא השיר הרביעי באלבום The Secret of Us, שהוצא לאור ב-21 ביוני 2024 על ידי אינטרסקופ רקורדס, חברת התקליטים בה חתומה אברמס. ב-2 באוקטובר, Vevo הוציאו גרסה חיה של השיר כחלק מסדרת ההופעות שלהם, Extended Play. השיר יצא כסינגל השלישי מהאלבום ב-11 באוקטובר, על ידי חברת התקליטים אינטרסקופ רקורדס.

אברמס ביצעה את "I Love You, I'm Sorry" ואת שיר האלבום "Free Now" בעצרת למען המועמדת לנשיאות ארצות הברית דאז, קמלה האריס, ב-30 באוקטובר, במדיסון, בירת מדינת ויסקונסין. במהלך סיבוב ההופעות The Eras Tour ב-16 בנובמבר, אברמס וסוויפט ביצעו מאשאפ של "I Love You, I'm Sorry" ושל השיר של סוויפט "Out of the Woods" מתוך אלבומה 1989. השניים גם ביצעו שילוב של "I Love You, I'm Sorry" ושירה של סוויפט "Last Kiss" במהלך שתי ההופעות האחרונות בדצמבר. ב-14 בדצמבר, אברמס ערכה את הופעת הבכורה שלה בתוכנית סאטרדיי נייט לייב, כשביצעה את "I Love You, I'm Sorry" ו-"That's So True". היא כללה את השיר ברשימת ההופעות של סיבוב ההופעות שלה, The Secret of Us Tour במהלך השנים 2024 ו-2025. היא ביצעה אותו ב-30 בינואר 2025, באינטואיט דום באינגלווד, קליפורניה, כחלק מהופעת התרמה של FireAid לסיוע במאמצי הסיוע לשריפות בלוס אנג'לס ב-2025.

 ביקורות 
עם יציאתו לאור, "I Love You, I'm Sorry" זכה לביקורות חיוביות. בביקורת על The Secret of Us עבור ה"סידני מורנינג הראלד", טום וו. קלארק קבע שזהו השיר הטוב ביותר של האלבום; הוא כינה אותו "כיתת אמן בנויה להפליא בהעברת סיפור דרך מוזיקת פופ" ושיבח את השירה והעומק הרגשי בשיר של אברמס. ג'יליאן אירדייל מ-Hot Press כינתה אותו כאחד מהשירים הבולטים באלבום. מגזין ה"רולינג סטון" כלל את השיר במקום ה-60 ברשימת השירים הטובים ביותר של שנת 2024. לרישה פול הזכירה את "הכישרון האדריכלי של אברמס לבניית גשר נהדר", ותיארה את הגשר בשיר "I Love You, I'm Sorry" כ"שיא בקריירה".

 קליפ לשיר 
הוברט, חברתה הטובה ביותר של אברמס, ביימה את הקליפ לשיר, אשר יצא לאור בבכורה ב-17 ביולי 2024. הקליפ מציג את אברמס רוכבת על אופניים על החוף, שותה עם חברים, נשענת מחלון מכונית כשרוח נושבת בשערה, וקוראת ספר במיטה. לאחר מכן, הקליפ מראה אותה נכנסת לטקס פרסים באיחור, ומקבלת פרס בשם "אידיוט/ית השנה". היא פותחת את הפרס כדי לחשוף מיקרופון וממשיכה לשיר את השיר לתוך המיקרופון בזמן שמבצעת גלישת קהל. חבי דיאלו, שכתב עבור Dazed, טען כי הקליפ מציג "צד שובב חדש של אברמס", וכינה אותו "סאטירי וקולנועי".

 פרסים ומועמדויות 
פרסשנהקטגוריהתוצאהמקורפרסי המוזיקה של iHeartRadio17 במרץ 2025הליריקה הטובה ביותרפרס הווידאו קליפים של MTV6 בספטמבר 2025שיר השנה

 מצעדי סוף שנה 

 ביאורים 

 הערות שוליים 

קטגוריה:שירי גרייסי אברמס
קטגוריה:שירים באנגלית
קטגוריה:שירים שנכתבו על ידי ארון דסנר
קטגוריה:שירים שהופקו על ידי ארון דסנר
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים בהוצאת אינטרסקופ רקורדס